maidir leis an seasamh atá le glacadh thar ceann an Aontais Eorpaigh sa Choiste um Thrádáil a bunaíodh leis an gComhaontú Saorthrádála idir an tAontas Eorpach agus Poblacht Shóisialach Vítneam, a mhéid a bhaineann leis an leasú ar Phrótacal 1 maidir leis an sainmhíniú ar an gcoincheap ‘táirgí tionscnaimh’ agus modhanna comhair riaracháin

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Choiste um Thrádáil arna bhunú leis an gComhaontú Saorthrádála idir an tAontas Eorpach agus Poblacht Shóisialach Vítneam (‘an Comhaontú’) i ndáil le Cinneadh ón gCoiste um Thrádáil a bhfuil sé beartaithe é a glacadh, cinneadh lena leasaítear Prótacal 1 den Chomhaontú maidir leis an sainmhíniú ar an gcoincheap ‘táirgí tionscnaimh’ agus modhanna comhair riaracháin

2.Comhthéacs an togra

2.1.An Comhaontú Saorthrádála idir an tAontas Eorpach agus Poblacht Shóisialach Vítneam

Síníodh an Comhaontú Saorthrádála idir an tAontas Eorpach agus Poblacht Shóisialach Vítneam an 30 Meitheamh 2019. Glacadh an Comhaontú le Cinneadh (AE) 2020/753 ón gComhairle an 30 Márta 2020 agus tháinig sé i bhfeidhm an 1 Lúnasa 2020.

2.2.An Coiste um Thrádáil agus an Coiste um Chustaim

Bunaítear an Coiste um Thrádáil de bhun Airteagal 17.1 (‘an Coiste um Thrádáil’) den Chomhaontú. I measc freagrachtaí eile, déanfaidh an Coiste um Thrádáil obair na gcoistí agus na meithleacha speisialaithe, agus na gcomhlachtaí ar fad eile arna mbunú faoin gComhaontú seo a mhaoirsiú agus a chomhordú, molfaidh sé aon ghníomhaíocht is gá do na comhlachtaí sin, agus déanfaidh sé cinntí a mheas agus a ghlacadh, i gcás ina bhforáiltear maidir leis sin sa Chomhaontú seo, maidir le haon ábhar a chuirfidh na comhlachtaí sin faoina bhráid.

Foráiltear an méid seo a leanas le hAirteagal 36 (‘an Coiste um Chustaim’) de Phrótacal 1 den Chomhaontú: ‘Féadfaidh an Coiste um Chustaim arna bhunú de bhun Airteagal 17.2 (Coistí Speisialaithe) den Chomhaontú seo athbhreithniú a dhéanamh ar fhorálacha an Phrótacail seo agus togra a thíolacadh le haghaidh cinneadh atá le glacadh ag an gCoiste um Thrádáil chun é a leasú’.

2.3.Gníomh beartaithe an Choiste um Thrádáil lena leasaítear Prótacal 1 den Chomhaontú maidir leis an sainmhíniú ar an gcoincheap ‘táirgí tionscnaimh’ agus modhanna comhair riaracháin

I gcomhréir le hAirteagal 36 de Phrótacal 1 den Chomhaontú, cuirfidh an Coiste um Chustaim, trí nós imeachta i scríbhinn, togra faoi bhráid an Choiste um Thrádáil le haghaidh cinneadh lena leasaítear Prótacal 1 den Chomhaontú maidir leis an sainmhíniú ar an gcoincheap ‘táirgí tionscnaimh’ agus modhanna comhair riaracháin, agus na hiarscríbhinní a ghabhann leis. Glacfaidh an Coiste um Thrádáil an Cinneadh sin trí nós imeachta i scríbhinn tar éis an dara cruinniú a bheidh aige an 25 Deireadh Fómhair 2022.

Is é is cuspóir don ghníomh atá beartaithe Prótacal 1 den Chomhaontú a leasú maidir leis na heilimintí seo a leanas:

–Prótacal 1 a thabhairt cothrom leis an leagan is déanaí den ainmníocht a rialaítear leis an gCoinbhinsiún ar an gCóras Comhchuibhithe um Thuairisciú agus um Chódú Tráchtearraí (an Córas Comhchuibhithe);

–an focal ‘aonair’ a shoiléiriú sa riail maidir le táirgí a aicmítear i gCaibidil 19 den Chóras Comhchuibhithe;

–riail a chur isteach le haghaidh táirgí a aicmítear i gCaibidil 41 den Chóras Comhchuibhithe;

–riail a chur isteach le haghaidh táirgí cniotáilte nó cróiseáilte a bhaineann le Ceannteideal 6212 den Chóras Comhchuibhithe;

–soiléiriú a dhéanamh ar chur i bhfeidhm lamháltais le haghaidh táirgí teicstíle a aicmítear i gCaibidil 62 den Chóras Comhchuibhithe.

Beidh an gníomh atá beartaithe ina cheangal ar na páirtithe i gcomhréir le hAirteagal 17.1 den Chomhaontú.

3.An seasamh atá le glacadh thar ceann an Aontais